Werkers wil Poskantoor tot stilstand rukFoto bloot ter illustrasie. (Foto: SA Post Office/Twitter) Die kommunikasiewerkersvakbond CWU beplan om takke van die Suid-Afrikaanse Poskantoor Donderdag en Vrydag tot stilstand te dwing nadat salarisonderhandelinge ’n dooiepunt bereik het. Aubrey Tshabalala, hoofsekretaris van CWU, sê dit is nou meer as twee jaar dat poskantoorwerkers geen verhoging ontvang het nie. Om alles te kroon, het die Poskantoor ook nie sy werknemers se mediesefondsbydraes aan MEDiPOS oorbetaal nie. Poskantoorwerkers eis nou ’n 15%-loonverhoging en die opklaar van die voortslepende mediesefondskrisis. Lede van CWU sal na verwagting vandag en more nié net voor takke van die Poskantoor opruk nie, maar ook na die kantore van die departement, die nasionale tesourie en die Poskantoor in Pretoria opruk. Lede van die vakbond in die Wes-Kaap sal ook na die parlement opruk om ’n memorandum te oorhandig. Tshabalala sê poskantoorwerkers wat aan MEDiPOS behoort, het tans nie toegang tot die fonds se dienste nie. “Werkers wat met chroniese siektes leef en van medikasie afhanklik is, is in die proses gestrand gelaat.” Poskantoorwerkers se ongelukkigheid eindig ook nie daar nie. Werkers sê die werksomstandighede is ondraaglik terwyl die Poskantoor se infrastruktuur al lank aan die verval is. “Die staat is aktief betrokke by die ondergang van die Poskantoor se werksaamhede, aangesien hy al jare lank sy subsidie aan die Poskantoor sny, maar ook nie toelaat dat die Poskantoor sy pryse dienooreenkomstig opstoot nie. “Die [beplande] skeiding van Post Bank en die Poskantoor [as twee aparte staatsentiteite] blyk die swakste besluit te wees wat nog geneem is, tog sien die minister van finansies geen rede om die Poskantoor te red nie,” meen Tshabalala. Maroela Media het vroeër vanjaar berig die Poskantoor skuld Post Bank R2,2 miljard terwyl hy ŉ netto verlies van R591 miljoen vir die tweede kwartaal van die 2021‑’22-boekjaar gely het. “CWU glo dat die departement van kommunikasie en digitale dienste sy belangrike rol by die Poskantoor verwaarloos het en toegelaat het dat dinge versleg. Die vakbond is ook woedend oor minister Khumbudzo Ntshavheni se leierskapstyl wat die sektor in ’n krisis gedompel het. “Die minister is van die werklikheid verwyderd en beskou nie die werkers as sleutelkomponente van die sektor nie,” sê Tshabalala.